STARK โยน “บิ๊กล็อต” เพิ่ม Free Float ลุ้นหุ้นรีบาวด์กลับรับกำไรปีนี้โต 4 เท่าตัว!
STARK โยน “บิ๊กล็อต” เพิ่ม Free Float ลุ้นหุ้นรีบาวด์กลับรับกำไรปีนี้โต 4 เท่าตัว!
28 ต.ค. 2563

บริษัท สตาร์ค คอร์เปอเรชั่น จำกัด (มหาชน) หรือ STARK โดย นายศรัทธา จันทรเศรษฐเลิศ กรรมการ เปิดเผยว่า ตามที่บริษัท ได้ชี้แจงเกี่ยวกับแผนการเพิ่มสัดส่วนการกระจายหุ้นของผู้ถือหุ้นรายย่อยตามหลักเกณฑ์การกระจายการถือหุ้นของผู้ถือหุ้นรายย่อยของตลาดหลักทรัพย์เมื่อวันที่ 28 ก.ย.63 แล้วนั้น
บริษัทฯ ขอแจ้งความคืบหน้าการเพิ่มสัดส่วนการถือหุ้นของผู้ถือหุ้นรายย่อย (Free Float) ดังนี้
ด้านนายชนินทร์ เย็นสุดใจ ประธานกรรมการ STARK เปิดเผยว่า ได้ตัดสินใจขายหุ้นบิ๊กล็อตให้กับนักลงทุนสถาบันทั้งในและต่างประเทศ กองทุน และนักลงทุน VI จำนวนทั้งสิ้น 2,250 ล้านหุ้น ซึ่งทำให้ฟรีโฟรตเพิ่มขึ้นเป็น 20.85% ถือเป็นการปลดล็อกปัญหาได้ในทันที และจะทำให้บริษัทเข้าคำนวณในดัชนี SET50 เนื่องจากมีคุณสมบัติครบตามเกณฑ์ และในอนาคตมีโอกาสได้เข้าคำนวณในดัชนี MSCI เนื่องจากหุ้นมีสภาพคล่องมากขึ้น
“ก่อนที่เราจะขายหุ้นบิ๊กล็อตในครั้งนี้ ที่ปรึกษาทางการเงินของเราได้มีการสำรวจความต้องการของนักลงทุน ซึ่งปรากฏว่ามีการจองซื้อเข้ามาเกินกว่าจำนวนที่เราต้องการขาย เนื่องจากนักลงทุนมองเห็นโอกาสทางธุรกิจของ STARK ที่แนวโน้มเติบโตอย่างก้าวกระโดด หลังขยายการลงทุนในต่างประเทศ”นายชนินทร์ กล่าว
นายชนินทร์ กล่าวว่า สำหรับแนวโน้มผลประกอบการในช่วงครึ่งหลังของปีนี้ คาดว่าจะโตต่อเนื่องเมื่อเทียบกับครึ่งปีแรก โดยบริษัทอยู่ระหว่างการปรับปรุงประสิทธิภาพโลจิสติกส์ และการผลิตสายไฟในเวียดนาม ขณะที่แนวโน้มไตรมาส 4/63 ก็มีทิศทางที่ดีจากฤดูกาลสั่งซื้อสายไฟจากหน่วยงานการไฟฟ้า ที่จะออกมาค่อนข้างมากในช่วงนี้
ทั้งนี้ ธุรกิจสายไฟของ STARK ในปัจจุบัน ถือว่ามีขนาดใหญ่เป็นอันดับ 1 ของอาเซียน โดยลงทุนผ่าน บริษัท เฟ้ลปส์ดอด์จ อินเตอร์เนชั่นแนล (ไทยแลนด์) จำกัด ล่าสุด ในช่วงไตรมาส 2/63 STARK เข้าซื้อกิจการธุรกิจสายไฟขนาดใหญ่ในเวียดนาม บริษัท Thinh Phat Cables JointStock Company (thipha) และ บริษัท Dong Viet Non-Ferrous Metal And Plastic Joint Stock Company (dovina) ซึ่งช่วยเพิ่มขีดความสามารถการแข่งขัน และสร้างโอกาสในการเติบโตได้อีกมาก
อย่างไรก็ดี บล.แลนด์แอนด์เฮาส์ ระบุว่า จากผู้บริหารมีแผนขยายธุรกิจเชิงรุกอีกหลายโครงการ ทั้งจาก Phelps Dodge ที่เข้าไปซื้อกิจการประเภทเดียวกันในเวียดนาม ซึ่งจะเริ่มรับกำไรจากธุรกิจที่เวียดนามตั้งแต่งวดไตรมาส 2/63 รวมถึงที่เวียดนามเริ่มรับรู้การจำหน่ายสายไฟฟ้าประเภท Submarine Cable ขณะที่ยังเพิ่มการส่งออกยังประเทศอื่นด้วย และได้รับอานิสงส์จากโครงการนำสายไฟฟ้าลงดินของกทม. ประมาณ 3 พันล้านบาท และ Synergies จากการควบรวมกิจการ ทำให้สามารถต่อรองซื้อทองแดงในราคาถูกลง รวมทั้งยังมีแผนซื้อกิจการเพิ่มเติม ซึ่งคาดจะช่วยให้เห็นการเติบโตของกำไรก้าวกระโดดในช่วง 1-2 ปีข้างหน้า
ทั้งนี้ ประเมินกำไรปี 63 เบื้องต้นที่ 1,200 ล้านบาท เติบโตจากปีก่อนหน้าราว 4 เท่าตัว และจะเพิ่มขึ้นอีก 40% ในปีถัดไป จากแผนขยายธุรกิจเชิงรุก ขณะกำไรต่อหุ้นปีนี้จะอยู่ที่ 0.05 บาท และปีหน้าจะอยู่ที่ 0.08 บาท ดังนั้นมูลค่าพื้นฐานจะอยู่ที่ 2.56 บาท มี upside จากราคาปัจจุบัน 23% อย่างไรก็ตามหากราคาหุ้นปรับตัวสูงขึ้นมากในระดับหนึ่ง อาจจะมีแรงขายจำนวนมากออกมาจากผู้ถือหุ้นใหญ่เพื่อเพิ่ม free float จึงแนะนำ “ซื้อเก็งกำไร”